Kgabi: Ke šoma moepong gomme ge ke bona se sengwe sa diswantšho tše ba re laeditšego tšona sa nkgopotša mošomong wa ka. Go na le dilo tše dingwe mo bophelong tšeo re sa di hlokomelego, gomme ge re sa di šetše di tla timelela. Ke lebiša se go leswika leo re le epago leo le bitšwago ‘quartz’ gomme re no tšwela pele go le bitša bjalo kua mošomong mola ka segagešo e le legakabje. Tsebo ya dilo tša mohuta wo e ka timelela ge re sa e ngwale fase. Ke leboga monyetla wo le mphilego ona wa go ba karolo ya tiragalo ye, hle tšwelang pele ka mošomo wo o mobotse. Ge Nkoshilo a gotše, o ile a tšea bogoši go tšwa go rangwane'agwe Legodimo. Mmegedi wa ka wa ditaba yoo a sa tsebego gabotse gore Nkoshilo o bušitše go thoma neng go fihla neng, o tseba fela gore pušo ya gagwe e bile ye nngwe ya dipušo tše kopana (ga se ya tšea lebaka le letelele kudu) historing ya gaMamabolo. Go ka no ukangwa gore Nkoshilo a ka ba a bušitše mengwaganyana e se mekae mathomong a mengwaga ya bo 1890. Go kwagala gape gore Nkoshilo o be a sa šetše dikeletšo tša bakgomana ba mošate. Godimo ga fao o be a sa ikemišetša go nyala Motlaupi (yo a bego a tsebja ka la Tlhohlonya), yoo e bego e swanetše go ba timamello go tšwa ga malome'agwe gaDikgale. Go nyala gaDikgale ga magoši a gaMamabolo e be e le seo se kwanetšwego ke mošate. Ka nako ya ge Nkoshilo a hlokofala, e be e sa le a nyetše basadi ba babedi ba bannyane bao e lego ngwana'a Mmamabolo le ngwana'a Mogashoa.